**PÁLYÁZATI FELHÍVÁS**

# **a 2015. évi Fülöp Viktor táncművészeti ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú Nonprofit Kft. pályázatot hirdet fiatal előadó-, alkotóművészek, valamint tánctudományokkal – elméleti, szakírói, pedagógiai tevékenységgel foglalkozók részére. A pályázat szakmai lebonyolítója a Nemzeti Táncszínház.

**Az ösztöndíj célja,** hogy tehetséges fiataloknak segítséget nyújtson a pályakezdéshez.

**Pályázhatnak:**

A táncművészet bármely ágában (balett, néptánc, alternatív tánc- és mozgásszínház) dolgozó előadó-, alkotóművészek, tánctudománnyal és táncpedagógiával foglalkozók, akik eddigi tevékenységükkel igazolták kiemelkedő képességeiket választott táncművészeti irányzatukban. Egy pályázó az ösztöndíjat legfeljebb három alkalommal nyerheti el.

Az ösztöndíjat egy éves programmal lehet megpályázni.

A pályázatban nem vehetnek részt nappali tagozatos diákok.

Nem nyújthat be pályázatot az, aki 2015-ben központi költségvetési forrásból - bármilyen jogcímen és témakörben – egyéb ösztöndíjban (DLA-ösztöndíj, az NKA alkotói támogatása stb.) részesül.

**Pályázók köre:** előadóművész esetén: 1986. január 1. után születettek, alkotóművész és egyéb tevékenység esetén: 1981. január 1. után születettek.

**Ösztöndíjban részesülhet:** évente 10 fő

**Az ösztöndíj időtartama:** 12 hónap, 2015. január 1 - december 31-ig.

**Az ösztöndíj bruttó összege:** bruttó 100.000.- Ft/hó.

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést követően kerül kifizetésre.

**A pályázat nyelve:** magyar

**Az ösztöndíjpályázat benyújtásához szükséges dokumentumok:**

1./szakmai önéletrajz (6 példány),

2./művészi teljesítményt bemutató DVD (dvd video formátum, m/2 kódolás; 6 példány),

3./a pályázó művészi területén dolgozó két kiemelkedő alkotó- illetve előadóművész ajánlása

(1-1, az ajánló által aláírt eredeti példány, 5-5 példány másolat),

4./a pályázó repertoárjának, illetve eddig megvalósított műveinek listája (6 példány),

5./munkaterv (amely tartalmazza a pályázó célkitűzését az ösztöndíjjal kapcsolatban, ösztöndíjas időszakra tervezett tevékenységét; valamint alkotók esetén a mű rövid szinopszisát, előadóművészek esetén pedig az elvégezni tervezett tanfolyamok megnevezését;

6 példány),

6./ hiánytalanul kitöltött pályázati adatlap és melléklete, a nyilatkozat; a pályázati adatlap és nyilatkozat letölthető a *www.tancszinhaz.hu* és a *www.alkotomuveszet.hu* honlapról.

**A pályázat benyújtása:**

A pályázatokat **a Nemzeti Táncszínházhoz** kell benyújtani személyesen munkaidőben (9.00-17.00, pénteken 9.00-15.00, Cím: XII. ker. Városmajor u. 13. IV. em.) vagy postai úton (1536 Budapest Pf. 284.).

Felelős munkatárs: Sándorné Sztana Ágnes

Telefon: +36 1 457-0848

**Beérkezési határidő: 2015. február 9.**

**Az elbírálás határideje:** a beadástól számított legfeljebb 40 munkanap.

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**Érvénytelen a pályázat, amennyiben:**

* a pályázati feltételeknek nem felel meg,
* az adatlap/nyilatkozat hiányos vagy a valóságnak nem megfelelő adatokat tartalmaz,
* határidőn túl történik a benyújtása.

**A pályázat elbírálása**

A pályázatot az Emberi Erőforrások Minisztériuma által kinevezett, a Nemzeti Táncszínház által működtetett szakértői kuratórium bírálja el. Az ösztöndíj odaítéléséről, meghosszabbításáról vagy visszavonásáról a kuratórium dönt.

**A kuratórium tagjai:**

* Barta Dóra (a Badora Társulat vezetője);
* Duda Éva (a Duda Éva Társulat vezetője);
* Juhász Zsolt (a Duna Művészegyüttes művészeti vezetője);
* Pataki András (a Szegedi Kortárs Balett igazgatója);
* Szakály György (a Magyar Táncművészeti Főiskola rektora).

A pályázók a döntésről a bírálattól számított 15 munkanapon belül írásban kapnak értesítést a Nemzeti Táncszínház részéről. A nyertesek névsorát a Nemzeti Táncszínház megjelenteti a honlapján. A döntés ellen jogorvoslatnak helye nincs, esetleges formai kifogásokat, a döntés kézhezvételétől számított 15 napon belül, a Nemzeti Táncszínház titkárságára lehet benyújtani.

**Az értékelés szempontjai**

A pályázó szakmai előélete, művészi munkássága, és az ösztöndíj felhasználására megadott programterv. A programtervnek elsősorban azokat a terveket, elképzeléseket kell tartalmaznia, amelyeket a pályázó az ösztöndíj elnyerésével kíván, –tud - megvalósítani.

**Szerződéskötés**

A nyertes pályázóval a pénzügyi lebonyolító Magyar Alkotóművészeti Közhasznú Nonprofit Kft. ösztöndíjszerződést köt.

**Az ösztöndíj kifizetése**

Az ösztöndíj folyósításáról a Magyar Államkincstáron keresztül a Magyar Alkotóművészeti Közhasznú Nonprofit Kft. gondoskodik. Az ösztöndíj vegyes finanszírozású.

**Az ösztöndíjas kötelezettségei:**

A *balettművészet* és a *kortárs táncművészet* területén működő ösztöndíjas részt vesz legalább egy elismert koreográfus által komponált koreográfia bemutatásában; és részt vesz legalább egy magas szakmai színvonalú tanfolyamon (a tanfolyamok nem lehetnek a saját munkáltató, vagy együttes által szervezettek); vagy felkészül és benevez egy nemzetközileg elismert balettversenyre.

A *néptáncművészet* területén működő ösztöndíjas közreműködik egy magyar koreográfus által komponált koreográfia bemutatásában, és részt vesz legalább egy tanfolyamon (amely nem lehet a saját munkáltató, vagy együttes által szervezett), amely tudása gazdagítását szolgálja. A *koreográfus* az ösztöndíj által nyújtott lehetőséget felhasználja arra, hogy az általa ismert formanyelveken kívül megismerje a táncművészet általa nem ismert korszerű nyelvezetét. Az ösztöndíj ideje alatt egy minimálisan 10-15 perces koreográfiát készít és betanítja azt.

A *tánctudományok* területén elméleti és szakírói tevékenységet folytatónak az év során legalább két tanulmány vagy más publikáció készítésével kell tevékenységéről számot adnia. A *pedagógiai* területen működő ösztöndíjasnak dokumentálható szakmai gyakorlatot kell végeznie közép- vagy felsőfokú szakmai oktatási intézményben.

**Beszámolási kötelezettség**

Az ösztöndíjasok munkatervük megvalósításáról, eredményeikről 2015. december első felében kötelesek beszámolni. Az ösztöndíjas köteles a pályázatban vállalt tevékenységéről legalább 2 db A/4 oldal terjedelmű, nyomtatott írásos beszámolót készíteni, melyet 6 példányban kell benyújtani. Kézzel írott beszámolót a kuratórium nem fogad el.

A beszámolónak hitelt érdemlően kell bizonyítania, hogy az ösztöndíjas vállalt kötelezettségét teljesítette. Ennek érdekében az írásos beszámoló mellett kötelesek benyújtani (6 pld-ban):

* az elméleti és szakírói tevékenységet folytatók az elkészült tanulmány kéziratát
* a koreográfusok az elkészített és betanított koreográfia dokumentációját (felvétel DVD-n, előadás esetén az azt igazoló egyéb dokumentumok),
* az előadóművészek az általuk választott tanfolyam elvégzését igazoló dokumentumokat (igazolás, számla, szerződés stb.), és DVD-t a bemutatott koreográfiáról, amelyben részt vettek.

Az ösztöndíj megvonható vagy részlegesen visszatartható, ha az ösztöndíjas vállalt kötelezettségének nem tesz eleget.

**Az ösztöndíj-támogatás feltüntetésének kötelezettsége:**

Az ösztöndíjas az ösztöndíjjal támogatott munkáinak kiállítása, publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Fülöp Viktor-ösztöndíjasa*).

A pályázati felhívás letölthető a Nemzeti Táncszínház (www.tancszinhaz.hu) és a Magyar Alkotóművészeti Közhasznú Nonprofit Kft. (www.alkotomuveszet.hu) honlapjáról.

**A pályázatbeadással kapcsolatos további információ:** Sándorné Sztana Ágnes, Nemzeti Táncszínház, telefon: +36 1 457 08 48, e-mail: titkar@tancszinhaz.hu

Budapest, 2015. Magyar Alkotóművészeti Közhasznú Nonprofit Kft.