**PÁLYÁZATI FELHÍVÁS**

**a 2015. évi Lakatos Ablakos Dezső jazz előadó-művészeti ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú Nonprofit Kft. (a továbbiakban MANK) pályázatot hirdet fiatal **jazz előadóművészek**részére. A pályázat szakmai lebonyolítója a Filharmónia Magyarország Nonprofit Kft. (továbbiakban: Filharmónia).

**Az ösztöndíj célja**

Az ösztöndíj célja, hogy segítséget nyújtson a tehetséges fiatalok pályakezdéséhez.

**Pályázhatnak**

Az**1980. január 1.** után született fiatal jazz előadóművészek, akik még nem töltötték ki a 3 ösztöndíjas intervallumot.

Nem nyújthat be pályázatot, aki az ösztöndíj ideje alatt központi költségvetési forrásból egyéb ösztöndíjban (DLA-ösztöndíj, az NKA alkotói támogatása, stb.) vagy egyéb támogatásban részesül.

**Ösztöndíjban részesülhet:** 3 fő

**Az ösztöndíj időtartama:**   12 hónap, 2015. január 1-től december 31-ig.

**Az ösztöndíj bruttó összege:**

Bruttó 100.000 Ft/hó

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést és a közterhek levonását követően megállapított nettó összegben kerül kifizetésre.

**A pályázat nyelve:** magyar

**A pályázat benyújtásához szükséges dokumentumok:**

1. Adatlap (hiánytalanul kitöltve és aláírva),
2. Nyilatkozat (hiánytalanul kitöltve és aláírva),
3. Szakmai önéletrajz – aláírva,
4. Főiskolai/egyetemi diploma másolata (kiemelkedő tehetségű fiatal jazzmuzsikus kivételes esetben főiskolai végzettség nélkül is elnyerheti az ösztöndíjat),
5. A pályázó repertoárjának listája, amely tartalmazza a saját szerzeményeket is,
6. Részletes munkaterv,
7. A pályázó művészeti területén dolgozó két elismert tanár, vagy művész ajánlása,
8. Hangzóanyag 5 db CD-n vagy DVD-n.

A pályázati adatlap és nyilatkozat a pályázati felhívás része, amely letölthető a Filharmónia honlapjáról [www.filharmonia.hu](http://www.filharmonia.hu/) és a MANK honlapjáról [www.alkotomuveszet.hu](http://www.alkotomuveszet.hu).

**A pályázat benyújtása**

A pályázatokat elektronikus formában és 6 nyomtatott példányban a **Filharmónia Magyarország Nonprofit Kft. (1094 Budapest, Páva u. 10-12.)** címére illetve irodájában kell benyújtani személyesen munkaidőben vagy postai úton.

Felelős munkatárs: Megyeri Tünde

Telefon: +36 1 302 4961, e-mail: tunde.megyeri@filharmonia.hu

**Beadási határidő: 2015. február 12. 17.00.**

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**Érvénytelen a pályázat, amennyiben**

* a pályázati feltételeknek nem felel meg,
* hiányos a mellékelt dokumentáció,
* az adatlap/nyilatkozat hiányos, nincs aláírva vagy a valóságnak nem megfelelő adatokat tartalmaz,
* határidőn túl történik a benyújtása.

**A pályázat elbírálása**

A pályázatot az Emberi Erőforrások Minisztériuma által kinevezett, a Filharmónia Magyarország Nonprofit Kft. által működtetett szakértői kuratórium bírálja el. Az ösztöndíj odaítéléséről vagy visszavonásáról a kuratórium dönt, **15 munkanapon belül.**

A kuratórium tagjai:  **Bágyi Balázs** (dobos, zeneszerző, zenetanár, a Magyar Jazz Szövetség elnöke), **Kollmann Gábor** (szaxofonművész, zeneszerző, zenetanár, a Magyar Jazz Szövetség vezetőségi tagja), **Márkus Tibor** (zongoraművész, zeneszerző, zenetanár, a Magyar Jazz Szövetség vezetőségi tagja), **Tóth Péter** (zeneszerző, a Magyar Művészeti Akadémia Zeneművészeti Tagozatának vezetője), **Zsoldos Béla** (ütőhangszer-művész, zeneszerző, hangszerelő, zenetanár, a Magyar Jazz Szövetség alelnöke).

A döntés ellen jogorvoslatnak nincs helye.

A Filharmónia az eredményről a döntést követő 15 napon belül valamennyi pályázót írásban értesíti és a nyertes pályázók névsorát a [www.filharmonia.hu](http://www.filharmonia.hu) és a [www.alkotomuveszet.hu](http://www.alkotomuveszet.hu) honlapon közzéteszi. Az e-mailben történt értesítés írásbeli értesítésnek minősül.

**Az értékelés szempontjai**

A pályázó szakmai előélete, művészi munkássága, és az ösztöndíj felhasználására megadott programterv.

**Szerződéskötés**

A nyertes pályázóval a szakmai és pénzügyi lebonyolító MANK ösztöndíjszerződést köt. A szerződéskötéshez minden nyertes pályázónak csatlakoznia kell a Magyar Mecénás Programhoz. (<http://www.alkotomuveszet.hu/index.php/magyar-mecenas-program>)

**Az ösztöndíj kifizetése**

Az ösztöndíj folyósításáról a Magyar Államkincstáron keresztül a MANK gondoskodik.

**Beszámolási kötelezettség**

Az ösztöndíjasok munkatervük megvalósításáról, eredményeikről 2015. december 5-ig kötelesek beszámolni.

Az ösztöndíjasnak vállalnia kell, hogy egy rövid, írásos beszámolóval ad számot a támogatás idején végzett munkájáról.

Továbbá az ösztöndíjas köteles minimum **tíz,** különböző műsorú, tiszteletdíj nélküli koncert fellépést igazolni a szervező által kiadott dokumentummal és az előadás hivatalos programjával, illetve ezen felül részt venni még egy – a Filharmónia Magyarország Nonprofit Kft. által szervezett – nyilvános ösztöndíjas beszámoló hangversenyen.

Az ösztöndíj megvonható, ha az ösztöndíjas a vállalt kötelezettségének nem tesz eleget.

**Az ösztöndíj-támogatás feltüntetésének kötelezettsége**

Az ösztöndíjas az ösztöndíjjal támogatott munkáinak kiállítása, publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Lakatos Ablakos Dezső ösztöndíjasa.*).

**A pályázatbeadással kapcsolatos további információ:**

Megyeri Tünde, Filharmónia Magyarország Nonprofit Kft.

Telefon: +36 1 302 4961, e-mail: tunde.megyeri@filharmonia.hu

Budapest, 2015. január 12.

**Magyar Alkotóművészeti Közhasznú Nonprofit Kft**