**PÁLYÁZATI FELHÍVÁS**

**a 2015. évi Örkény István drámaírói ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú Nonprofit Kft. (a továbbiakban: MANK) pályázatot hirdet fiatal drámaírók részére. A pályázat szakmai lebonyolítója az Országos Színháztörténeti Múzeum és Intézet (a továbbiakban: OSZMI).

**Az ösztöndíj célja**

Az ösztöndíj célja, hogy segítse új magyar színművek létrejöttét, valamint lehetőséget adjon azon fiatal pályakezdő drámaírók részére, akik eddigi irodalmi vagy színházi munkájukkal igazolják vonzódásukat a műfajhoz.

**Pályázhatnak**

Az **1975. január 1.** után született fiatal drámaírók, akik még nem töltöttek ki 3 ösztöndíjas intervallumot. Már bemutatott dráma vagy publikált kötet, korábbi megjelenés színvonalas orgánumokban, szakmai színtereken előnyt jelent.

Az ösztöndíjat egy egész estére szóló darab tervével lehet megpályázni.

Nem nyújthat be pályázatot felsőfokú oktatási intézménybe beiratkozott hallgató, valamint aki az ösztöndíj ideje alatt központi költségvetési forrásból egyéb ösztöndíjban (PhD-ösztöndíj, az NKA alkotói támogatása, stb.) vagy egyéb alkotói támogatásban részesül. PhD-témával nem lehet pályázni.

**Ösztöndíjban részesülhet évente:** legfeljebb 4 fő

**Az ösztöndíj időtartama:** 12 hónap, a 2015. január 01. és 2015. december 31. közötti időszakra

**Az ösztöndíj összege**

Bruttó 100.000 Ft/hó

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést és a közterhek levonását követően megállapított nettó összegben kerül kifizetésre.

**A pályázat nyelve:** magyar

**A pályázat benyújtásához szükséges dokumentumok:**

1. Adatlap (hiánytalanul kitöltve és aláírva),
2. Nyilatkozat (hiánytalanul kitöltve és aláírva),
3. Szakmai önéletrajz – aláírva,
4. A pályázó irodalmi és/vagy színházi működésének dokumentációja, eddig megjelent és/vagy bemutatott műveinek listája (bemutatott mű hiányában egy korábban, bármilyen műfajban írt alkotásának teljes szövege),
5. Két elismert pályatárs (drámaíró vagy színházi szakember) ajánlása kézzel aláírva,
6. A megírandó mű alapos ismertetése, valamint a készülő drámából egy részlet (jelenet).

A pályázati adatlap és nyilatkozat a pályázati felhívás része, amely letölthető a [szinhaziintezet.hu](http://szinhaziintezet.hu)  és a [www.alkotomuveszet.hu](http://www.alkotomuveszet.hu) honlapról.

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**A pályázatok benyújtása**

1. Kinyomtatva 6 példányban,

2. valamint elektronikus formában (CD) 1 példányban

**az Országos Színháztörténeti Múzeum és Intézethez (1013 Budapest, Krisztina krt. 57.)**postai útonvagyszemélyesen munkaidőben (hétfő-csütörtök 8-16, péntek 8-14óráig).

**Beérkezési határidő: 2015. február 9. 16 óráig**

**Érvénytelen a pályázat, amennyiben:**

* a pályázati feltételeknek nem felel meg,
* hiányos a mellékelt dokumentáció,
* az adatlap/nyilatkozat/ajánlás hiányos vagy nincs aláírva vagy a valóságnak nem megfelelő adatokat tartalmaz,
* határidőn túl történik a benyújtása.

**A pályázat elbírálása**

A pályázatot az Emberi Erőforrások Minisztériuma által kinevezett, az OSZMI által működtetett szakértői kuratórium bírálja el. Az ösztöndíj odaítéléséről vagy visszavonásáról a kuratórium dönt, **30 munkanapon belül.**

A kuratórium tagjai: Radnóti Zsuzsa, dramaturg (a Magyar Színházi Társaság képviselője), Kiss József, rendező, író (a Magyar Teátrumi Társaság képviselője), Zalán Tibor, író, dramaturg (a Drámaírói Kerekasztal képviselője), Oláh János, költő, író (a Magyar Írószövetség képviselője) és Térey János, író, költő, műfordító (a Szépírók Társaságának képviselője).

Az OSZMI az eredményről a döntést követő  15 napon belül elektronikus úton valamennyi pályázót értesíti és a nyertes pályázók névsorát a szinhaziintezet.hu  és a [www.alkotomuveszet.hu](http://www.alkotomuveszet.hu) közzéteszi.

A döntés ellen jogorvoslatnak helye nincs.

**Az értékelés szempontjai**

Az ösztöndíj felhasználására megadott programterv kvalitása. A pályázó szakmai előélete, művészi munkássága előnyt jelent.

**Szerződéskötés**

A nyertes pályázóval a szakmai és pénzügyi lebonyolító MANK ösztöndíjszerződést köt. A szerződéskötéshez minden nyertes pályázónak csatlakoznia kell a Magyar Mecénás Programhoz. (<http://www.alkotomuveszet.hu/index.php/magyar-mecenas-program>)

**Az ösztöndíj kifizetése**

Az ösztöndíj folyósításáról a Magyar Államkincstáron keresztül az MANK gondoskodik.

**Időközi beszámolási kötelezettség**

Az ösztöndíjas köteles beszámolni munkaterve megvalósításáról, az alkotás aktuális állapotáról és a munka további menetéről az ösztöndíj ideje alatt.

Az időközi beszámoló tartalmi követelménye:

* egy, a pályázáskor beadott ismertetőnél részletesebb szinopszis
* valamint min. 10 A4-es oldalnyi tetszőleges dialógus-részlet a készülő drámából

Az időközi beszámoló formai követelménye:

* Times New Roman,
* 12 betűméret
* 1,5 sorköz

Az időközi beszámoló  benyújtásának módja:

1. Kinyomtatva 6 példányban,

2. valamint elektronikus formában (CD) 1 példányban

**az Országos Színháztörténeti Múzeum és Intézethez (1013 Budapest, Krisztina krt. 57.)**postai úton,vagyszemélyesen munkaidőben (hétfő-csütörtök 8-16, péntek 8-14óráig).

**Az időközi beszámoló várható határideje**2015. június.

A kuratórium dönt az időközi beszámoló elfogadásáról és az ösztöndíj további folytatásáról.

Az ösztöndíj megvonható vagy részlegesen visszatartható, a nyilatkozatban és a szerződésben foglaltak szerint.

**Az ösztöndíj lezárása**

Az ösztöndíjasok munkatervük megvalósításáról, eredményeikről – várhatóan 2015. decemberében – kötelesek beszámolni. Az elkészült pályaművet és egy rövid, írásos beszámolót 6 példányban kinyomtatva postán, és egy elektronikus példányban az OSZMI kapcsolattartójának e-mail címére kell megküldeni. Az elkészült dráma elfogadásáról a kuratórium dönt ismételten.

**Az ösztöndíj-támogatás feltüntetésének kötelezettsége:**

Az ösztöndíjas az ösztöndíjjal támogatott munkáinak kiállítása, publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Örkény István ösztöndíjasa.*).

**A pályázatbeadással kapcsolatos további információ:**

Kecskés Noémi, Országos Színháztörténeti Múzeum és Intézet

[kecskes.noemi@szinhaziintezet.hu](mailto:horvath.hermina@szinhaziintezet.hu) (+36 1 375 1184/106 mellék)

Budapest, 2015. január 12.

**Magyar Alkotóművészeti Közhasznú Nonprofit Kft.**