**PÁLYÁZATI FELHÍVÁS**

**a 2015. évi Derkovits Gyula képzőművészeti ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú Nonprofit Kft. (továbbiakban: MANK) pályázatot hirdet fiatal alkotó képzőművészek számára a Derkovits Gyula képzőművészeti ösztöndíj elnyerésére.

**Az ösztöndíj célja**

Az ösztöndíj célja, hogy segítse a tehetséges alkotóművészek pályakezdését és művészi fejlődését, valamint összetett támogatási rendszerrel kedvező feltételeket teremtsen a formanyelvében és tartalmában korszerű, színvonalas művek létrehozásához.

**Pályázhatnak**

Az ösztöndíjra pályázhat minden olyan fiatal képzőművész (festő-, grafikus-, szobrász- és intermédia művész), aki már igazolhatóan önálló művészi tevékenységet tud felmutatni.

Új pályázóként az 1980. január 1. után születettek, korábbi ösztöndíjasok közül (akik még nem töltötték ki a három év ösztöndíjas időtartamot) az 1978. január 1. után születettek pályázhatnak.

Nem nyújthat be pályázatot felsőfokú oktatási intézménybe beiratkozott hallgató, valamint aki 2015-ben központi költségvetési forrásból egyéb ösztöndíjban (DLA-ösztöndíj, NKA alkotói támogatás) részesül.

**Ösztöndíjban részesülhet évente:** legfeljebb 26 fő.

**Az ösztöndíj időtartama:** 12 hónap (2015. január 01. napjától 2015. december 31. napjáig)

**Az ösztöndíj összege:** bruttó 100.000 Ft/hó

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést és a közterhek levonását követően megállapított nettó összeg kerül kifizetésre.

**A pályázat nyelve:** magyar

**Az ösztöndíjpályázat benyújtásához szükséges dokumentáció**

1. Hiánytalanul kitöltött pályázatiadatlap és melléklete, a nyilatkozat 3-3 példányban (a pályázati adatlap és nyilatkozat letölthető a www.alkotomuveszet.hu honlapról),
2. A pályázó eddigi munkásságát ismertető szakmai önéletrajz, aláírva 1 példányban,
3. Ha van, a diploma (nyelvvizsga hiányában: a végbizonyítvány) másolata 1 példányban,
4. Munkaterv (az ösztöndíj időtartama alatt megvalósítani tervezett alkotói elképzelés legfeljebb egy oldalas leírása) **12 példányban**,
5. Az eddigi művészi tevékenységet bemutató dokumentáció (portfólió) 1 példányban,
6. A pályázó szakmai munkásságát bemutató legfeljebb 3 alkotás. (Technikai médiumokat használó művészeknek maguknak kell gondoskodniuk a szükséges műszaki feltételekről.)

Az írásbeli pályázatokat személyesen vagy postai úton a MANK-hoz **2015. január 29. csütörtök 16 óráig**, a fenti 1., 2., 3. és 4. pontokban felsorolt dokumentumok hiánytalan, kellő példányban történő csatolásával kell benyújtani. A postai úton benyújtott pályázatoknak a fenti időpontig be kell érkeznie a MANK-hoz.

**Személyes és postai benyújtás címe:**

Magyar Alkotóművészeti Közhasznú Nonprofit Kft.

2000 Szentendre, Bogdányi u. 51.

**A művek és a portfolió beadásának helye:**

**Olof Palme Ház**(1146 BudapestOlof Palmesétány 1.).

**A művek és a portfólió beadásának időpontja: 2015. február 16. hétfő 9 és 16 óra között és 2015. február 17. kedd 9 és 16 óra között**

**A művek installálását a pályázó művésznek kell biztosítania, a műtárgyak falon való rögzítésére nincs lehetőség! A művek és a portfólió beszállításának, installálásának és elszállításának költsége a pályázó művészt terheli.**

## **A művek és a portfoliók visszaadásának helye és időpontja:**

## **Olof Palme Ház**(1146 BudapestOlof Palmesétány 1.), 2015. február 20. péntek 9 és 16 óra között.

**Az át nem vett művek tárolásáért a MANK költséget számít fel.**

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**Érvénytelen a pályázat, amennyiben:**

* a pályázó személye nem felel meg a pályázati feltételeknek
* hiányos a mellékelt dokumentáció
* az adatlap vagy a nyilatkozat hiányos, illetve a valóságnak nem megfelelő adatokat tartalmaz
* határidőn túl történik a benyújtása.

**A pályázat elbírálása**

A pályázatot az Emberi Erőforrások Minisztériuma által kinevezett, a MANK által működtetett szakértői kuratórium bírálja el. Az ösztöndíj odaítéléséről, meghosszabbításáról vagy visszavonásáról a kuratórium dönt. A MANK fenntartja a jogot arra, hogy a pályázatot annak bármely szakaszában eredménytelennek nyilvánítsa.

A kuratórium tagjai: Dréher János festőművész, dr. Geskó Judit művészettörténész, Karas Dávid (az FKSE képviseletében), Készman József művészettörténész, Dr. habil Lengyel Péter szobrászművész, Dr. habil, DLA Maurer Dóra grafikus- és festőművész, Dr. habil, DLA Sugár János intermédiaművész, Szabó Ádám szobrászművész, dr. Szepes Lászlóné művészettörténész, Szurcsik József grafikusművész.

A döntés ellen jogorvoslatnak nincs helye.

A MANK az eredményről a döntést követő 15 napon belül valamennyi pályázót írásban értesíti és a nyertes pályázók névsorát a www.alkotomuveszet.hu honlapon közzéteszi. Az emailben történt értesítés írásbeli értesítésnek minősül.

A beérkezett pályázati anyagok színvonala és a kuratórium szakmai döntése alapján 4 ösztöndíjasnak a MANK két felújított, modern csoportos (2 fős) műtermet biztosít a Szentendrei Régi Művésztelepen, amelyet az ösztöndíjasok 1 évig (2015. április 1.- 2016. március 31.) személyenként havi 5.000,-Ft rezsi költség hozzájárulás vállalásával közösen (2-2 fő) vehetnek igénybe a zavartalan, folyamatos alkotói munka érdekében.

**Az értékelés szempontjai**

A pályázó szakmai előélete, a bemutatott művek színvonala.

**Szerződéskötés**

A nyertes pályázóval a szakmai és pénzügyi lebonyolító MANK ösztöndíjszerződést köt. A szerződéskötéshez minden nyertes pályázónak csatlakoznia kell a Magyar Mecénás Programhoz. (<http://www.alkotomuveszet.hu/index.php/magyar-mecenas-program>)

**Az ösztöndíj kifizetése**

Az ösztöndíj folyósításáról a Magyar Államkincstáron keresztül a MANK gondoskodik.

**Beszámolási kötelezettség**

Az ösztöndíjat elnyert művészeknek az ösztöndíjas időszak művészi teljesítményéről 2015. december 11-ig kell beszámolnia (írásos beszámoló képanyaggal, kész művek a 2016-os kiállításhoz). Az év végi írásos beszámolók a MANK oldalán nyilvánosságra kerülnek.

**Ösztöndíjas kiállítás**

A nyertes pályázók részt vesznek egy kurátori válogatáson alapuló reprezentatív ösztöndíjas kiállításon, amelyet 2016 tavaszán rendezünk meg az ösztöndíjas év munkájának beszámolásaként.

**Az ösztöndíj-támogatás feltüntetésének kötelezettsége:**

Az ösztöndíjas az ösztöndíjjal támogatott munkáinak kiállítása, publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Derkovits Gyula ösztöndíjasa.*).

**A pályázatbeadással kapcsolatos további információ:**

Név: Ványa Zsófia

tel.: +36 26 500 195/205 mellék

e-mail: [osztondijak@alkotomuveszet.hu](mailto:osztondijak@alkotomuveszet.hu)

Szentendre, 2015. január 8.

**Magyar Alkotóművészeti Közhasznú Nonprofit Kft.**