**PÁLYÁZATI FELHÍVÁS**

**a 2015. évi Kozma Lajos kézműves iparművészeti ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú Nonprofit Kft. (a továbbiakban: MANK) pályázatot hirdet fiatal alkotó iparművészek részére a Kozma Lajos kézműves iparművészeti ösztöndíj elnyerésére.

**Az ösztöndíj célja**

Az ösztöndíj célja, hogy segítse az önálló művészi tevékenységet folytató, tehetséges kézműves-iparművészek pályakezdését, alkotómunkáját, művészi fejlődését, és kedvező feltételeket teremtsen a formanyelvében és tartalmában korszerű, színvonalas művek létrehozásához.

**Pályázhatnak**

Az ösztöndíjra pályázhat minden olyan fiatal kézműves-iparművész, aki már önálló művészi tevékenységet tud felmutatni.

Új pályázóknál az 1980. január 1. után születettek jelentkezhetnek, korábbi ösztöndíjasoknál (akik még nem töltötték ki a 3 ösztöndíjas intervallumot) az 1978. január 1. után születettek.

Nem nyújthat be pályázatot felsőfokú oktatási intézménybe beiratkozott hallgató, államilag finanszírozott másoddiplomás stúdiumát végző hallgató, továbbá aki 2015-ben központi költségvetési forrásból egyéb ösztöndíjban (a DLA-ösztöndíj, az NKA alkotói támogatás) részesül.

**Ösztöndíjban részesülhet évente:** legfeljebb 10 fő.

**Az ösztöndíj időtartama:** 12 hónap (2015. január 01. napjától 2015. december 31. napjáig)

**Az ösztöndíj összege:**

Bruttó 100.000 Ft/hó

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést és a közterhek levonását követően megállapított nettó összeg kerül kifizetésre.

**A pályázat nyelve:** magyar

**Az ösztöndíjpályázat benyújtásához szükséges dokumentumok**

Az ösztöndíj önálló kézműves-iparművészeti programmal pályázható meg, diplomamunkával önmagában nem lehet pályázni.

1. Hiánytalanul kitöltött pályázatiadatlap és melléklete, a nyilatkozat 3-3 példányban (a pályázati adatlap és nyilatkozat letölthető a www.alkotomuveszet.hu honlapról),
2. A pályázó eddigi munkásságát ismertető szakmai önéletrajz aláírva 3 példányban,
3. Ha van, a diploma (nyelvvizsga hiányában: a végbizonyítvány) másolata 3 példányban,
4. Munkaterv (az ösztöndíj időtartama alatt megvalósítani tervezett alkotói elképzelés legfeljebb egy oldalas leírása) **9 példányban**,
5. Az eddigi művészi tevékenységet bemutató dokumentáció (portfolió) 1 példányban,
6. A pályázó szakmai munkásságát reprezentáló 3-4 alkotás (Technikai médiumokat használó művészeknek maguknak kell gondoskodniuk a szükséges műszaki feltételekről.).

Az írásbeli pályázatokat személyesen vagy postai úton a MANK-hoz **2015. január 29. csütörtök 16 óráig**, a fenti 1., 2., 3. és 4. pontokban felsorolt dokumentumok hiánytalan, kellő példányban történő csatolásával kell benyújtani. A postai úton benyújtott pályázatoknak a fenti időpontig be kell érkeznie a MANK-hoz.

**Személyes és postai benyújtás címe:**

Magyar Alkotóművészeti Közhasznú Nonprofit Kft.

2000 Szentendre, Bogdányi u. 51.

**A művek és a portfolió beadásának helye:**

**Iparművészeti Múzeum** (1091 Budapest, Üllői út 33-37. ) „Szürke terem”.

**A művek és a portfólió beadásának időpontja: 2015. február 16 hétfő 9 és 16 óra között.**

**A művek installálását a pályázó művésznek kell biztosítania, a műtárgyak falon való rögzítésére nincs lehetőség! A művek és a portfólió beszállításának, installálásának és elszállításának költsége a pályázó művészt terheli.**

## **A művek és a portfoliók visszaadásának helye és időpontja:**

**Iparművészeti Múzeum** (1091 Budapest, Üllői út 33-37.) „Szürke terem”, 2015. február 19 csütörtök 9 és 16 óra között.

**Az át nem vett művek tárolásáért a MANK költséget számít fel.**

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**Érvénytelen a pályázat, amennyiben:**

* a pályázati feltételeknek nem felel meg
* hiányos a mellékelt dokumentáció
* az adatlap/nyilatkozat hiányos, vagy a valóságnak nem megfelelő adatokat tartalmaz
* határidőn túl történik a benyújtása.

**A pályázat elbírálása**

A pályázatot az Emberi Erőforrás Minisztériuma által kinevezett, a Magyar Alkotóművészeti Közhasznú Nonprofit Kft. által működtetett szakértői kuratórium bírálja el. Az ösztöndíj odaítéléséről, meghosszabbításáról vagy visszavonásáról a kuratórium dönt. A MANK fenntartja a jogot arra, hogy a pályázatot annak bármely szakaszában eredménytelennek nyilvánítsa.

A kuratórium tagjai: Bein Klára ruhatervező iparművész, Hegyi Ibolya textiltervező iparművész, Jankovics Zsuzsa bőrtervező iparművész, Katona Katalin ötvös iparművész, Mascher Róbert formatervező iparművész, N. Mészáros Júlia művészettörténész, Szalai László keramikusművész.

A döntés ellen jogorvoslatnak nincs helye.

A MANK az eredményről a döntést követő 15 napon belül valamennyi pályázót írásban értesíti és a nyertes pályázók névsorát a www.alkotomuveszet.hu honlapon közzéteszi. Az emailben történt értesítés írásbeli értesítésnek minősül.

**Az értékelés szempontjai**

A pályázó szakmai előélete, a bemutatott művek kvalitása.

**Szerződéskötés**

A nyertes pályázóval a szakmai és pénzügyi lebonyolító MANK ösztöndíjszerződést köt. A szerződéskötéshez minden nyertes pályázónak szükséges csatlakoznia a Magyar Mecénás Programhoz. (<http://www.alkotomuveszet.hu/index.php/magyar-mecenas-program>)

**Az ösztöndíj kifizetése**

Az ösztöndíj folyósításáról a Magyar Államkincstáron keresztül a MANK gondoskodik.

**Beszámolási kötelezettség**

Az ösztöndíjat elnyert művészeknek az ösztöndíjas időszak művészi teljesítményéről 2015-ben kétszer kell beszámolnia a kuratórium előtt. Szeptember első hetében írásos beszámolót, tervvázlatokat, 1-1 tárgy bemutatását kérjük az ösztöndíjasoktól egy, a kuratóriummal való személyes konzultáció keretében. 2015 december 11-ig írásos beszámoló, portfólió és a munkatervben vállalt, elkészített tárgyak benyújtásával kell az ösztöndíjasnak a kuratóriummal való személyes konzultáción részt vennie.

**Ösztöndíjas kiállítás**

A nyertes pályázók részt vesznek egy kurátori válogatáson alapuló reprezentatív ösztöndíjas kiállításon, amelyet 2016 tavaszán rendezünk meg az Iparművészeti Múzeumban az ösztöndíjas év munkájának beszámolásaként.

**Az ösztöndíj-támogatás feltüntetésének kötelezettsége**

Az ösztöndíjas az ösztöndíjjal támogatott munkáinak kiállítása, publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Kozma Lajos ösztöndíjasa.*).

**A pályázatbeadással kapcsolatos további információ:**

Név: Ványa Zsófia

tel.: +36 26 500 195/205 mellék

e-mail: [osztondijak@alkotomuveszet.hu](mailto:osztondijak@alkotomuveszet.hu)

Szentendre, 2015. január 8.

**Magyar Alkotóművészeti Közhasznú Nonprofit Kft.**