**PÁLYÁZATI FELHÍVÁS**

**a 2015. évi Móricz Zsigmond irodalmi alkotói ösztöndíj elnyerésére**

Az Emberi Erőforrások Minisztériuma megbízásából a Magyar Alkotóművészeti Közhasznú  Nonprofit Kft. (a továbbiakban: MANK) pályázatot hirdet azon fiatal írók, irodalmárok részére, akik szépirodalmi, kritikai, szociográfiai vagy irodalomtörténeti munkájukhoz kérnek támogatást a Móricz Zsigmond irodalmi ösztöndíj elnyerésével. A pályázat szakmai lebonyolítója a Petőfi Irodalmi Múzeum (a továbbiakban: PIM).

**Az ösztöndíj célja**

Az ösztöndíj célja, hogy tehetséges fiataloknak segítséget nyújtson a pályakezdéshez, kedvező feltétételeket teremtsen a magas színvonalú alkotó  tevékenységhez.

**Pályázhatnak**

Azok az 1980. január 1. után született írók, irodalmárok, akik eddig színvonalas orgánumokban, szakmai színtereken megjelentek. Már publikált kötet megléte előnyt jelent. Korábbi ösztöndíjasok is pályázhatnak abban az esetben, amennyiben az előző ösztöndíjuk lejárta óta eltelt öt év, és a korhatárnak még megfelelnek. (Utolsó sikeres pályázati év: 2010.) Egy évnél hosszabb időszakra vonatkozó terveket a kuratórium nem támogat.

Nem nyújthat be pályázatot, aki az ösztöndíj ideje alatt központi költségvetési forrásból egyéb ösztöndíjban (például az NKA alkotói támogatása) vagy egyéb támogatásban, illetve aki MASZRE alkotói támogatásban részesül. PhD-témával nem lehet pályázni.

**Ösztöndíjban részesülhet évente:** legfeljebb 13 fő

**Az ösztöndíj időtartama:**12 hónap, a 2015 január – december 31. közötti időszakra

**Az ösztöndíj összege**

Bruttó 100.000 Ft/hó

Az ösztöndíj az SZJA törvény alapján nem minősül adómentes jövedelemnek, ennek megfelelően a hatályos jogszabályi előírások szerinti számfejtést és a közterhek levonását követően megállapított nettó összegben kerül kifizetésre.

**A pályázat nyelve:** magyar

**A pályázat benyújtásához szükséges dokumentumok:**

1. Adatlap (hiánytalanul kitöltve és aláírva)
2. Nyilatkozat (hiánytalanul kitöltve és aláírva)
3. Szakmai önéletrajz – aláírva
4. Munkaterv (az alkotói elképzelés rövid leírása)
5. Publikációs jegyzék
6. 5-10 oldalnyi szövegmutatvány a tervezett kéziratból vagy eddig megjelent munkákból
7. Nem kötelező, de csatolható a szakma elismert képviselőjének/képviselőinek ajánlása

A pályázati adatlap és nyilatkozat a pályázati felhívás része, amely letölthető [www.pim.hu](http://www.pim.hu) honlapról és a MANK honlapjáról [www.alkotomuveszet.hu](http://www.alkotomuveszet.hu).

**A pályázat benyújtása két megjelenési formában szükséges:**

1.) 1 nyomtatott példányban a Petőfi Irodalmi Múzeumhoz (1053 Budapest, Károlyi u. 16.) postai úton, vagy személyesen hétköznap, munkaidőben 9-18 óráig, és

2.) elektronikus úton, csatolt fájlként doc, docx vagy rtf formátumban a [moricz15@pim.hu<mailto:moricz15@pim.hu](mailto:moricz15@pim.hu%3cmailto:moricz15@pim.hu)> e-mail címre (az ebben a formában benyújtott pályázatokat nem szükséges aláírni). Figyelem! A PIM levelező rendszere freemail címről érkező leveleket nem fogad, azokat automatikusan visszaküldi a feladónak, ezért a pályázatokat más levelező rendszer segítségével kell eljuttatni a fenti címekre.

**Beadási határidő: 2015. február 6. (péntek) éjfél.**

**Hiánypótlás**

Hiánypótlásra a pályázati beérkezési határidő előtt van lehetőség. A hiánypótlásként küldendő dokumentumokat személyesen vagy postai úton, a fent megadott címekre kell eljuttatni.

**Érvénytelen a pályázat, amennyiben**

* a pályázati feltételeknek nem felel meg
* hiányos a mellékelt dokumentáció
* az adatlap/nyilatkozat hiányos, nincs aláírva vagy a valóságnak nem megfelelő adatokat tartalmaz,
* határidőn túl történik a benyújtása

**A pályázat elbírálása**

A pályázatot az Emberi Erőforrások Minisztériuma által kinevezett, a PIM által működtetett szakértői kuratórium bírálja el. Az ösztöndíj odaítéléséről a kuratórium dönt, a beadási határidőt követő 30 napon belül**.**

A kuratórium tagjai: Csepregi János (Fiatal Írók Szövetsége), Erős Kinga (Magyar Írószövetség), Gaborják Ádám (József Attila Kör, elnök), Horváth Györgyi (József Attila Kör), Neszlár Sándor (Fiatal Írók Szövetsége, elnökségi tag), Szilágyi Zsófia (Szépírók Társasága), Zsille Gábor (Magyar Művészeti Akadémia).

A döntés ellen jogorvoslatnak nincs helye.

A PIM az eredményről a döntést követő 15 napon belül elektronikus úton valamennyi pályázót értesíti, és a nyertes pályázók névsorát a [www.pim.hu](http://www.pim.hu) és a [www.alkotomuveszet.hu](http://www.alkotomuveszet.hu) honlapon közzéteszi. Az e-mailben történt értesítés írásbeli értesítésnek minősül.

**Az elbírálás szempontjai**

* A pályázó  szakmai előélete (fő szakmai tevékenységi terület, megjelent publikációk, könyvek, díjak, szakmai visszhang).
* A munkaterv (megvalósíthatóság, eredetiség, számonkérhetőség, a pályázat kidolgozottsága, megfelel-e a pályázati kiírás céljainak, jól kapcsolódik-e a pályázó eddigi tevékenységéhez).
* A beadott szövegmutatvány minősége.

**Szerződéskötés**

A nyertes pályázóval a pénzügyi lebonyolító MANK ösztöndíjszerződést köt. A szerződéskötéshez minden nyertes pályázónak csatlakoznia kell a Magyar Mecénás Programhoz. (<http://www.alkotomuveszet.hu/index.php/magyar-mecenas-program>)

**Az ösztöndíj kifizetése**

Az ösztöndíj folyósításáról a Magyar Államkincstáron keresztül az MANK gondoskodik.

**Beszámolási kötelezettség**

Az ösztöndíjasok munkatervük megvalósításáról, eredményeikről kötelesek beszámolni.

Az ösztöndíjat elnyert alkotóknak az ösztöndíjas időszak folyamatban lévő teljesítményéről, az alkotás aktuális állapotáról és a munka további menetéről készített évközi beszámolót valamint az ösztöndíj elnyerése előtt nem publikált szöveget (szóközzel együtt líra esetén 12.000, minden más műfaj esetén 40.000 karakter,) kell elküldenie 2015. szeptember 1-ig elektronikus úton a [gaspargy@pim.hu](mailto:gaspargy@pim.hu) e-mail címre.

Az ösztöndíj leteltekor az egy év alatt végzett munkáról egy rövid (1-2 oldalas) szöveges beszámolóval, illetve az ösztöndíj idején született, lehetőleg nem publikált (szóközzel együtt líra esetén 25.000, minden más műfaj esetén 8 0.000 karakter) szövegmutatvánnyal kell számot adni a [gaspargy@pim.hu](mailto:gaspargy@pim.hu) e-mail címre küldött elektronikus levélben, 2015. december 10-ig. Utóbbi szerkesztett anyagát a PIM honlapján közzéteszi.

Az évközi és év végi beszámolókat a szerződésben meghatározott szempontok alapján kell elkészíteni.

Az ösztöndíj részlegesen visszatartható, vagy megvonható az évközi, illetve az év végi beszámolási kötelezettség elmulasztása esetén, a nyilatkozatban és a szerződésben foglaltak szerint.

**Az ösztöndíj-támogatás feltüntetésének kötelezettsége**

Az ösztöndíjas az ösztöndíjjal támogatott munkáinak publikálása esetén köteles az ösztöndíj nevét és az Emberi Erőforrások Minisztériuma támogatásának tényét feltüntetni (pl.: *Az alkotó az Emberi Erőforrások Minisztériumának Móricz Zsigmond ösztöndíjasa.*).

**A pályázatbeadással kapcsolatos további információ:**

Gáspár György muzeológus, Petőfi Irodalmi Múzeum

[gaspargy@pim.hu](mailto:gaspargy@pim.hu) tel: 06-1-317-3611/253-as mellék)

Ványa Zsófia Magyar Alkotóművészeti Közhasznú Nonprofit Kft

[osztondijak@alkotomuveszet.hu](mailto:osztondijak@alkotomuveszet.hu) tel: 06-26-500-195/205-ös mellék

Budapest, 2015. január 13.

**Magyar Alkotóművészeti Közhasznú  Nonprofit Kft.**